钦定古今图书集成/明伦汇编/官常典/第052卷 > 邢
## 钦定古今图书集成/明伦汇编/官常典/第052卷 > 邢

周“封周公之子于邢。”

按《左传僖公二十四年》：富辰曰：“昔周公吊二叔之不
咸，故封建亲戚，以蕃屏周。凡蒋、邢、茅、胙，祭，周公之裔
也。”

〈注〉邢国在《广平襄国》县。

按《路史》：“周公之祚七，长鲁禽父，次凡伯。次伯龄，封蒋
男爵，后以功侯，二十二世并于楚。次靖渊，封邢侯，爵
灭于卫。次祭事，文王受商之命。次胙，次茅。”

桓王元年“冬十二月，卫人逆公子晋于邢。”

按《春秋隐公四年》。按《左传四年》“秋，卫人逆公子晋
于邢。冬十二月，宣公即位。”

桓王二年春“曲沃伯以郑人邢人伐翼。”

按《春秋》不书。按《左传》隐公五年“春，曲沃庄伯以郑
人、邢人伐翼，王使尹氏助之，翼侯奔随。”

惠王十五年冬十月，狄伐邢。

按：《春秋》庄公三十二年。

惠王十六年春正月，齐人救邢。

按《春秋》闵公元年。按《左传》，元年春狄人伐邢。管敬
仲言于齐侯曰：“戎狄豺狼，不可厌也。诸夏亲昵，不可
弃也。宴安鸩毒，不可怀也。《诗》云：‘岂不怀归，畏此简书’。”
简书，同恶相恤之谓也。请救邢以从简书。齐人救邢。
惠王十八年春正月齐师、宋师、曹伯次于聂北，救邢。
夏六月邢迁于夷仪。齐师、宋师、曹师城邢。

按《春秋》僖公元年。按《左传》：“元年春，诸侯救邢。邢人
溃，出奔师。师遂逐狄人，具邢器用而迁之，师无私焉。”
夏，邢迁于夷仪，诸侯城之，救患也。凡侯伯救患分灾
讨罪，礼也。

襄王八年“冬十二月，齐侯、宋公、陈侯、鲁侯、卫侯、郑伯、
许男、邢侯、曹伯会于淮。”

按《春秋》僖公十六年。按《左传》十六年，“冬十二月，会
于淮，谋鄫且东略也。”

襄王十年“冬邢人狄人伐卫。”

按《春秋》僖公十八年。按《左传》十八年冬，邢人、狄人
伐卫，围菟圃。卫侯以国让父兄子弟，及朝众曰：“苟能
治之，毁请从焉。”众不可而从师干訾娄，狄师还襄王十一年秋，卫人伐邢。

按《春秋》僖公十九年。按《左传》十九年秋，卫人伐邢，
以报菟圃之役。于是卫大旱，卜有事于山川，不吉。甯
庄子曰：“昔周饥，克殷而年丰。今邢方无道，诸侯无伯，
天其或者欲使卫讨邢乎？”从之，师兴而雨。

襄王十二年“秋齐人狄人盟于邢。”

按《春秋》僖公二十年。按《左传》二十年秋，“齐狄盟于
邢，为邢谋卫难也，于是卫方病邢。”

襄王十七年春正月丙午，卫侯毁灭邢。

按《春秋》僖公二十五年。按《左传》二十四年，卫人将
伐邢。礼至曰：“不得其守，国不可得也。我请昆弟仕焉。”
乃往，得仕。二十五年春，卫人伐邢，二礼从国子巡城，
掖以赴外，杀之。正月丙午，卫侯毁灭邢，同姓也，故名。
礼至为铭曰：“余掖杀国子，莫余敢止。”